

**“DIGITAL TOOLS FOR MATHEMATICS: Focus on GeoGebra and LaTex”**

Projekta Nr. **2024-1-LV01-KA121-000215324**

Erasmus+ projekta ietvaros no 21. – 26.aprīlim Kandavas Lauksaimniecības tehnikuma direktores vietniece audzināšanas darbā un skolotāja Ilze Ozola piedalījās mācību centra Europass Teacher Academy rīkotajos kursos Splitā, Horvātijā. Kursu tēma: “DIGITAL TOOLS FOR MATHEMATICS: Focus on GeoGebra and LaTex”.

Kursu grupā bijām 7 cilvēkiem – Latvija (4, 2 no Kandavas, 2 no Ventspils), 1 skolotājs no Vācijas un 2 francūzietes. Skola atradās pašā Splitas promenādē pie strūklakas, turpat netālu no galvenās gājēju ielas.

Skolā, paralēli šiem kursiem, pie citiem skolotājiem notika citi Erasmus kursi. Visas grupas kopā satikāmies pirmajā dienā, lai iepazītos un pēdējā, lai atvadītos. Ikdienā darba stundas skola bija saplānojusi tā, lai mēs viens otru netraucētu. Tikāmies arī pusdienu pārtraukumos, tad bija iespēja iepazīt ne tikai savus grupas biedrus, bet arī kolēģus no Spānijas, Portugāles, Itālijas u.c. ES valstīm.

Kursu vadītājs Josip bija izplānojis ļoti jauku mūsu sagaidīšanas veidu – prezentācijas slaidu ar visu klātesošo pārstāvēto valstu valsts kontūrām, karogiem un tekstu “Laipni gaidīti Splitā!”. Pirmā bija iepazīšanās diena – runājām, prezentējām savas valstis, atbildējām uz jautājumiem, devāmies kafijas pauzē uz pasniedzēja ieteiktu labu Splitas kafejnīcu kādā nelielā vecpilsētas šķērsieliņā. Pasniedzējs bija pietiekoši zinošs un pastāstīja par Splitas vēsturi, apmainījāmies ar savstarpējiem pieredzes stāstiem, ko, kā mācām, kādi skolas noteikumi, kādi valsts likumi u.tml. Vienojāmies par nākamo dienu darba grafiku un apgūstamajām tēmām.

Pārējās dienas no plkst. 9.00 līdz 14.00 notika mācības, kuru laikā ļoti daudz praktiski darbojāmies ar programmām GeoGebra un LaTex. Mācījāmies no pasniedzēja dotajiem piemēriem, centāmies tos izveidot darbojošus, individuāli un kopīgi meklējām un risinājām programmas un nepareizu mūsu sastādīto komandu kļūdas, gatavojām mājas darbus, veidojām savus piemērus un uzdevumus, kurus pēc tam varētu izmantot savā darbā. Mācības bija noderīgas, praktiskas un sagatavotais materiāls un uzdevumi - ikdienas darbā realizējami. Katrs no dalībniekiem, izstrādāja un prezentēja savus uzdevumus, pārējie tos analizēja, diskutējām par pielietojamību, uzdevuma papildināšanu un pat skolēnu iesaisti uzdevumu izveidē.

Divas pēcpusdienas bija plānotas kā Splitas iepazīšana – vienā dienā ekskursija ar gidu pa vecpilsētu un, vēstures un apskates objekti. Otrā pēcpusdienā pats pasniedzējs mums parādīja Splitu “no augšas” un izstāstīja vēstures faktus par tuvumā esošajiem vēstures objektiem.

Šādu kursu apmeklējums man sniedza ne tikai jaunas zināšanas, tā ir iespēja sevi vispusīgi pilnveidot – valodu prasmes, starptautiska sadarbība, komunikācija, citu valstu pieredze, kultūra, idejas ikdienas darbam un situāciju risinājumam. Ilze Ozola